በአብዛኛው ኢትዮጵያ ወንጌላውያን አብያተ ክርስቲያናት መካከል በጣም ትልቅ ስፍራ ከሚሰጣቸው ነገሮች አንዱ “የጸጋ ሥጦታዎች ናቸው” ብል ማጋነን አይሆንም። ለዚህም ማስረጃው አገልጋይ በሚጋበዝበት ጊዜ የሚሰነዘሩ አስተያየቶች ናቸው። “እንዴት ነው ይሄ ሰውዬ የሚያገልግለው በጸጋ ነው?” “አንዴት ነው ይህች ሴትዮ ‘ትጸልያለች’?” “እንዴት ነው ይሄ ሰውዬ ጣል ጣል ያደርጋል?” ወዘተ። ሁለተኛው ደግሞ አብያተ ክርስቲያናት የሚከፈሉበት መንገድ ነው። አንዳንዶች ‘እርጥብ’ ሲባሉ፤ ይህም ማለት ትንቢት ፣ልሳን እና ‘ሰሜት ኮርካሪ’ አምልኮ እንዳላቸው መገለጡ ነው። ‘ደረቅ’ ማለት ደግሞ ምን ማለት እንድሆን ለእናንት መናገር አያስፈልግም። ስለዚህ አብዛኞቹ ወንጌላውያን ለጸጋ ስጦታዎች በ “እምነት ከመዳን” በታች እና “ከመጽሐፍ ቅዱስ ሥልጣናዊነት” በላይ ስፍራ ይሰጡታል ብል ያጋነንኩ አይመስለኝም።
